title: 2017 m. birželio 13 d. Politinio ir saugumo komiteto sprendimas (BUSP) 2017/1012, kuriuo pratęsiamas Europos Sąjungos teisinės valstybės misijos Kosove (Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos. ) (EULEX KOSOVO) vadovo įgaliojimų terminas (EULEX KOSOVO/1/2017)

text:
16.6.2017

                  LT

                  Europos Sąjungos oficialusis leidinys

                  L 153/27

            POLITINIO IR SAUGUMO KOMITETO SPRENDIMAS (BUSP) 2017/1012
      2017 m. birželio 13 d.
      kuriuo pratęsiamas Europos Sąjungos teisinės valstybės misijos Kosove (*1) (EULEX KOSOVO) vadovo įgaliojimų terminas (EULEX KOSOVO/1/2017)
      POLITINIS IR SAUGUMO KOMITETAS,
      atsižvelgdamas į Europos Sąjungos sutartį, ypač į jos 38 straipsnio trečią dalį,
      atsižvelgdamas į 2008 m. vasario 4 d. Tarybos bendruosius veiksmus 2008/124/BUSP dėl Europos Sąjungos teisinės valstybės misijos Kosove, EULEX KOSOVO (1), ypač į jų 12 straipsnio 2 dalį,
      kadangi:

                  (1)

                  pagal Bendrųjų veiksmų 2008/124/BUSP 12 straipsnio 2 dalį Politinis ir saugumo komitetas (toliau – PSK) yra įgaliotas pagal Sutarties 38 straipsnio trečią dalį priimti atitinkamus sprendimus Europos Sąjungos teisinės valstybės misijos Kosove (EULEX KOSOVO) politinės priežiūros ir strateginio vadovavimo jai tikslu, įskaitant sprendimą dėl misijos vadovo skyrimo;

                  (2)

                  2016 m. birželio 14 d. Taryba priėmė Sprendimą (BUSP) 2016/947 (2), kuriuo iš dalies keičiami Bendrieji veiksmai 2008/124/BUSP ir EULEX KOSOVO pratęsiama iki 2018 m. birželio 14 d.;

                  (3)

                  2016 m. liepos 20 d. PSK priėmė Sprendimą (BUSP) 2016/1207 (3), kuriuo EULEX KOSOVO misijos vadove nuo 2016 m. rugsėjo 1 d. iki 2017 m. birželio 14 d. skiriama Alexandra PAPADOPOULOU;

                  (4)

                  2017 m. gegužės 30 d. Sąjungos vyriausiasis įgaliotinis užsienio reikalams ir saugumo politikai pasiūlė pratęsti EULEX KOSOVO misijos vadovės Alexandra PAPADOPOULOU įgaliojimų terminą laikotarpiui nuo 2017 m. birželio 15 d. iki 2018 m. birželio 14 d.,

            PRIĖMĖ ŠĮ SPRENDIMĄ:
      1 straipsnis
      Europos Sąjungos teisinės valstybės misijos Kosove (EULEX KOSOVO) vadovės Alexandra PAPADOPOULOU įgaliojimų terminas pratęsiamas laikotarpiui nuo 2017 m. birželio 15 d. iki 2018 m. birželio 14 d.
      2 straipsnis
      Šis sprendimas įsigalioja jo priėmimo dieną.

         Priimta Briuselyje 2017 m. birželio 13 d.

               Politinio ir saugumo komiteto vardu

               Pirmininkas

            W. STEVENS

         (*1)  Šis pavadinimas nekeičia pozicijų dėl statuso ir atitinka JT ST rezoliuciją 1244/1999 bei Tarptautinio Teisingumo Teismo nuomonę dėl Kosovo nepriklausomybės deklaracijos.

         (1)  OL L 42, 2008 2 16, p. 92.

         (2)  2016 m. birželio 14 d. Tarybos sprendimas (BUSP) 2016/947, kuriuo iš dalies keičiami Bendrieji veiksmai 2008/124/BUSP dėl Europos Sąjungos teisinės valstybės misijos Kosove (EULEX KOSOVO) (OL L 157, 2016 6 15, p. 26).

         (3)  2016 m. liepos 20 d. Politinio ir saugumo komiteto sprendimas (BUSP) 2016/1207 dėl Europos Sąjungos teisinės valstybės misijos Kosove, EULEX KOSOVO, vadovo paskyrimo (EULEX KOSOVO/1/2016) (OL L 198, 2016 7 23, p. 49).


title: 2007/47/EB: 2006 m. gruodžio 18 d. Europos centrinio banko sprendimas, nustatantis nedalyvaujantiems nacionaliniams centriniams bankams Europos centrinio banko kapitalui apmokėti būtinas priemones (ECB/2006/26)

text:
31.1.2007

               LT

               Europos Sąjungos oficialusis leidinys

               L 24/15

      EUROPOS CENTRINIO BANKO SPRENDIMAS

   2006 m. gruodžio 18 d.
   nustatantis nedalyvaujantiems nacionaliniams centriniams bankams Europos centrinio banko kapitalui apmokėti būtinas priemones
   (ECB/2006/26)
   (2007/47/EB)
   EUROPOS CENTRINIO BANKO BENDROJI TARYBA,
   atsižvelgdama į Europos centrinių bankų sistemos ir Europos centrinio banko statutą, ypač į jo 48 straipsnį,
   kadangi:

               (1)

               2004 m. balandžio 23 d. Sprendimas ECB/2004/10, nustatantis nedalyvaujantiems nacionaliniams centriniams bankams Europos centrinio banko kapitalui apmokėti būtinas priemones (1), nustatė pasirašyto Europos centrinio banko (ECB) kapitalo procentą, kurį valstybių narių, kurios nebus įsivedusios euro 2004 m. gegužės 1 d., nacionaliniai centriniai bankai (NCB) privalėjo 2004 m. gegužės 1 d. sumokėti kaip įnašą, skirtą ECB veiklos išlaidoms padengti.

               (2)

               Atsižvelgiant į Bulgarijos ir Rumunijos įstojimą į Europos Sąjungą ir jų atitinkamų NCB prisijungimą prie Europos centrinių bankų sistemos (ECBS) 2007 m. sausio 1 d., 2006 m. gruodžio 15 d. Sprendimas ECB/2006/21 dėl nacionalinių centrinių bankų procentinių dalių Europos centrinio banko kapitalo pasirašymo rakte (2) nuo 2007 m. sausio 1 d. nustato visiems NCB, kurie 2007 m. sausio 1 d. bus ECBS nariais, skiriamus naujus indeksus išplėstame ECB kapitalo pasirašymo rakte (toliau, atitinkamai – indeksai kapitalo rakte ir kapitalo raktas).

               (3)

               Nuo 2007 m. sausio 1 d. pasirašytas ECB kapitalas yra 5 760 652 402,58 EUR.

               (4)

               Dėl išplėsto kapitalo rakto turi būti priimtas naujas ECB sprendimas, nuo 2007 m. sausio 1 d. panaikinantis Sprendimą ECB/2004/10 ir nustatantis pasirašyto ECB kapitalo procentą, kurį valstybių narių, kurios iki 2007 m. sausio 1 d. nebus įsivedusios euro, NCB (toliau – nedalyvaujantys NCB) privalo apmokėti nuo 2007 m. sausio 1 d.

               (5)

               Atsižvelgiant į Europos centrinio banko bendrosios tarybos darbo reglamento 3 straipsnio 5 dalį ir 6 straipsnio 6 dalį, Bulgarian National Bank ir Banca Naţională a României valdytojai turėjo galimybę išdėstyti savo samprotavimus dėl šio sprendimo prieš jį priimant,

         NUSPRENDĖ:
   1 straipsnis
   Kapitalo apmokėjimo apimtis ir forma
   Kiekvienas nedalyvaujantis NCB apmoka 7 % savo pasirašyto ECB kapitalo dalių nuo 2007 m. sausio 1 d. Kiekvienas nedalyvaujantis NCB, atsižvelgdamas į Sprendimo ECB/2006/21 2 straipsnyje nustatytus indeksus kapitalo rakte, nuo 2007 m. sausio 1 d. sumoka sumą, nurodytą šalia jo pavadinimo šioje lentelėje:

               Nedalyvaujantys NCB

               (EUR)

               Bulgarian National Bank

               3 561 868,99

               Česká národní banka

               5 597 049,87

               Danmarks Nationalbank

               6 104 332,92

               Eesti Pank

               686 727,37

               Central Bank of Cyprus

               503 653,84

               Latvijas Banka

               1 134 330,06

               Lietuvos bankas

               1 684 760,40

               Magyar Nemzeti Bank

               5 299 051,33

               Bank Ċentrali ta’ Malta/Central Bank of Malta

               250 818,81

               Narodowy Bank Polski

               19 657 419,83

               Banca Naţională a României

               10 156 951,89

               Národná banka Slovenska

               2 727 956,95

               Sveriges Riksbank

               9 400 866,26

               Bank of England

               56 187 041,67

         2 straipsnis
   Apmokėto kapitalo pakoregavimas
   1.   Kadangi kiekvienas nedalyvaujantis NCB, išskyrus Bulgarian National Bank ir Banca Naţională a României, jau apmokėjo 7 % savo pasirašyto ECB kapitalo, kaip taikoma iki 2006 m. gruodžio 31 d. pagal Sprendimą ECB/2004/10, kiekvienas jų, išskyrus Bulgarian National Bank ir Banca Naţională a României, atitinkamai, arba perveda papildomą sumą į ECB, arba iš ECB atgauna grąžintiną sumą, kad būtų gautos sumos, nurodytos 1 straipsnyje pateiktoje lentelėje.
   2.   Bulgarian National Bank ir Banca Naţională a României į ECB perveda sumą, nurodytą šalia jų pavadinimų 1 straipsnyje pateiktoje lentelėje.
   3.   Visi pervedimai pagal šį straipsnį atliekami pagal 2006 m. gruodžio 15 d. Sprendimą ECB/2006/23, nustatantį Europos centrinio banko kapitalo dalių tarpusavio pervedimų tarp nacionalinių centrinių bankų ir apmokėto kapitalo pakoregavimo sąlygas (3).
   3 straipsnis
   Baigiamosios nuostatos
   1.   Šis sprendimas įsigalioja 2007 m. sausio 1 d.
   2.   Sprendimas ECB/2004/10 panaikinamas nuo 2007 m. sausio 1 d.
   3.   Nuorodos į Sprendimą ECB/2004/10 laikomos nuorodomis į šį sprendimą.

      Priimta Frankfurte prie Maino, 2006 m. gruodžio 18 d.

            ECB pirmininkas

         Jean-Claude TRICHET

      (1)  OL L 205, 2004 6 9, p. 19.

      (2)  Žr. šio Oficialiojo leidinio 1 p.

      (3)  Žr. šio Oficialiojo leidinio 5 p.


title: 2004/712/EB: Europos Parlamento sprendimas 2004 m. balandžio 21 d. dėl biudžeto įvykdymo patvirtinimo Europos profesinio mokymo plėtros centro direktoriui dėl jo biudžeto vykdymo 2002 finansiniais metais

text:
21.4.2004

               LT

               Europos Sąjungos oficialusis leidinys

               L 330/6

         EUROPOS PARLAMENTO SPRENDIMAS
   2004 m. balandžio 21 d.
   dėl biudžeto įvykdymo patvirtinimo Europos profesinio mokymo plėtros centro direktoriui dėl jo biudžeto vykdymo 2002 finansiniais metais
   (2004/712/EB)

    ---documentbreak---

               21.4.2004

               LT

               Europos Sąjungos oficialusis leidinys

               L 330/6

         EUROPOS PARLAMENTO REZOLIUCIJA
   kurioje pateikiamos pastabos, lydinčios sprendimą dėl biudžeto įvykdymo patvirtinimo Europos profesinio mokymo plėtros centro direktoriui dėl jo biudžeto vykdymo 2002 finansiniais metais


title: 2009 m. spalio 9 d. Tarybos sprendimas dėl Slovėnijai atstovaujančių Darbuotojų migrantų socialinės apsaugos patariamojo komiteto narių ir pakaitinių narių skyrimo

text:
13.10.2009

               LT

               Europos Sąjungos oficialusis leidinys

               C 245/17

      TARYBOS SPRENDIMAS

   2009 m. spalio 9 d.
   dėl Slovėnijai atstovaujančių Darbuotojų migrantų socialinės apsaugos patariamojo komiteto narių ir pakaitinių narių skyrimo
   2009/C 245/06
   EUROPOS SĄJUNGOS TARYBA,
   atsižvelgdama į 1971 m. birželio 14 d. Tarybos reglamentą (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje (1), ypač į jo 82 straipsnį,
   atsižvelgdama į valstybių narių vyriausybių Tarybai pateiktus kandidatų sąrašus,
   kadangi:

               (1)

               2009 m. kovo 30 d. sprendimu (2) Taryba paskyrė Darbuotojų migrantų socialinės apsaugos patariamojo komiteto narius ir pakaitinius narius laikotarpiui nuo 2009 m. kovo 30 d. iki 2011 m. kovo 29 d., išskyrus Slovėnijai atstovaujančius narius ir pakaitinius narius.

               (2)

               Slovėnijos Vyriausybė pateikė kandidatūras kelioms vietoms užimti,

         NUSPRENDĖ:
   Vienintelis straipsnis
   Darbuotojų migrantų socialinės apsaugos patariamojo komiteto nariais ir pakaitiniais nariais laikotarpiui iki 2011 m. kovo 29 d. skiriami:

      VYRIAUSYBIŲ ATSTOVAI

               Šalis

               Nariai

               Pakaitiniai nariai

               Slovėnija

               Jana LOVŠIN
               Zvezdana VEBER-HARTMAN

               Janja ROMIH

      DARBUOTOJŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Slovėnija

               Metka ROKSANDIĆ
               Maja KONJAR

               Ivan AŠENBERGER

      DARBDAVIŲ ORGANIZACIJŲ ATSTOVAI

               Šalis

               Nariai

               Pakaitiniai nariai

               Slovėnija

               Urška JEREB
               Tomaž BERNIK

               Slavi PIRŠ

      Priimta Liuksemburge, 2009 m. spalio 9 d.

            Tarybos vardu

            Pirmininkė

         Å. TORSTENSSON

      (1)  OL L 149, 1971 7 5, p. 2.

      (2)  OL C 83, 2009 4 7, p. 19.


title: 2013/683/ES: 2013 m. lapkričio 19 d. Tarybos sprendimas, kuriuo skiriamas Europos ekonomikos ir socialinių reikalų komiteto Prancūzijai atstovaujantis narys

text:
27.11.2013

               LT

               Europos Sąjungos oficialusis leidinys

               L 316/44

         TARYBOS SPRENDIMAS
   2013 m. lapkričio 19 d.
   kuriuo skiriamas Europos ekonomikos ir socialinių reikalų komiteto Prancūzijai atstovaujantis narys
   (2013/683/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 302 straipsnį,
   atsižvelgdama į Prancūzijos Vyriausybės pasiūlymą,
   atsižvelgdama į Europos Komisijos nuomonę,
   kadangi:

               (1)

               2010 m. rugsėjo 13 d. Taryba priėmė Sprendimą 2010/570/ES, Euratomas, kuriuo skiriami Europos ekonomikos ir socialinių reikalų komiteto nariai laikotarpiui nuo 2010 m. rugsėjo 21 d. iki 2015 m. rugsėjo 20 d. (1);

               (2)

               pasibaigus Gilbert BROS kadencijai tapo laisva Europos ekonomikos ir socialinių reikalų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2015 m. rugsėjo 20 d. Europos ekonomikos ir socialinių reikalų komiteto nariu skiriamas Christophe HILLAIRET (membre du Bureau de l’APCA).
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. lapkričio 19 d.

            Tarybos vardu

            Pirmininkas

         L. LINKEVIČIUS

      (1)  OL L 251, 2010 9 25, p. 8.


title: 2007/811/EB,Euratomas: 2007 m. gruodžio 5 d. Valstybių narių vyriausybių atstovų sprendimas dėl Europos Bendrijų Teisingumo Teismo teisėjo paskyrimo

text:
11.12.2007

               LT

               Europos Sąjungos oficialusis leidinys

               L 325/89

      VALSTYBIŲ NARIŲ VYRIAUSYBIŲ ATSTOVŲ SPRENDIMAS

   2007 m. gruodžio 5 d.
   dėl Europos Bendrijų Teisingumo Teismo teisėjo paskyrimo
   (2007/811/EB, Euratomas)
   EUROPOS BENDRIJŲ VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos bendrijos steigimo sutartį, ypač į jos 223 straipsnį,
   atsižvelgdami į Europos atominės energijos bendrijos steigimo sutartį, ypač jos 139 straipsnį,
   kadangi:
   Pagal Protokolo dėl Teisingumo Teismo statuto 5 ir 7 straipsnius, atsistatydinus Romain SCHINTGEN turi būti paskirtas teisėjas likusiam jo kadencijos laikui – iki 2009 m. spalio 6 d.,
   NUSPRENDĖ:
   1 straipsnis
   Jean-Jacques KASEL skiriamas Europos Bendrijų Teisingumo Teismo teisėju nuo priesaikos davimo dienos iki 2009 m. spalio 6 d.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. gruodžio 5 d.

            Pirmininkas

         A. MENDONÇA E MOURA


title: 2014 m. lapkričio 17 d. Tarybos ir Komisijos sprendimas (ES, Euratomas) 2015/54 dėl pozicijos, kurios Europos Sąjungos ir Europos atominės energijos bendrijos vardu turi būti laikomasi Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Gruzijos asociacijos susitarimu, dėl Asociacijos tarybos sprendimų dėl Asociacijos tarybos, Asociacijos komiteto ir pakomitečių darbo tvarkos taisyklių priėmimo, dviejų pakomitečių įsteigimo ir tam tikrų Asociacijos tarybos įgaliojimų perdavimo Asociacijos komitetui prekybos klausimais

text:
15.1.2015

               LT

               Europos Sąjungos oficialusis leidinys

               L 9/31

         TARYBOS IR KOMISIJOS SPRENDIMAS (ES, Euratomas) 2015/54
   2014 m. lapkričio 17 d.
   dėl pozicijos, kurios Europos Sąjungos ir Europos atominės energijos bendrijos vardu turi būti laikomasi Asociacijos taryboje, įsteigtoje Europos Sąjungos, Europos atominės energijos bendrijos bei jos valstybių narių ir Gruzijos asociacijos susitarimu, dėl Asociacijos tarybos sprendimų dėl Asociacijos tarybos, Asociacijos komiteto ir pakomitečių darbo tvarkos taisyklių priėmimo, dviejų pakomitečių įsteigimo ir tam tikrų Asociacijos tarybos įgaliojimų perdavimo Asociacijos komitetui prekybos klausimais
   EUROPOS SĄJUNGOS TARYBA,
   EUROPOS KOMISIJA,
   atsižvelgdamos į Sutartį dėl Europos Sąjungos veikimo, visų pirma į 217 straipsnį ir 218 straipsnio 9 dalį,
   atsižvelgdamos į Europos atominės energijos bendrijos steigimo sutartį, visų pirma jos 101 straipsnį,
   atsižvelgdamos į Europos Komisijos pasiūlymą,
   kadangi:

               (1)

               Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimo (1) (toliau – Susitarimas) 431 straipsnyje numatytas laikinas Susitarimo taikymas iš dalies;

               (2)

               Tarybos sprendimo 2014/494//ES (2) 3 straipsnyje nurodytos konkrečios Susitarimo dalys, kurios turi būti laikinai taikomos;

               (3)

               Susitarimo 405 straipsnio 2 dalyje numatyta, kad Asociacijos taryba nustato savo darbo tvarkos taisykles;

               (4)

               Susitarimo 405 straipsnio 3 dalyje numatyta, kad Asociacijos tarybai paeiliui pirmininkauja Sąjungos atstovas ir Gruzijos atstovas;

               (5)

               Susitarimo 407 straipsnio 1 dalyje numatyta, kad Asociacijos tarybai atlikti pareigas ir funkcijas gali padėti Asociacijos komitetas, o Susitarimo 408 straipsnio 1 dalyje numatyta, kad Asociacijos taryba savo darbo tvarkos taisyklėse nustato Asociacijos komiteto pareigas ir funkcijas;

               (6)

               pagal Susitarimo 409 straipsnio 2 dalį Asociacijos taryba gali nuspręsti steigti bet kokį Susitarimo įgyvendinimui būtiną konkrečioms sritims skirtą specialųjį komitetą arba organą, kuris padėtų Asociacijos tarybai vykdyti pareigas. Pagal Susitarimo 409 straipsnio 3 dalį Asociacijos taryba taip pat gali sukurti pakomitečius;

               (7)

               Pagal Susitarimo 404 straipsnio 1 dalį Asociacijos taryba yra atsakinga už Susitarimo taikymo ir įgyvendinimo stebėseną bei priežiūrą. Pagal Susitarimo 408 straipsnio 2 dalį Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus. Asociacijos taryba Asociacijos komitetui prekybos klausimais, kaip nurodyta Susitarimo 408 straipsnio 4 dalyje, turėtų perduoti įgaliojimus pagal Susitarimo 406 straipsnio 3 dalį ir 408 straipsnio 2 dalį atnaujinti arba iš dalies keisti Susitarimo priedus, susijusius su Susitarimo IV antraštinės dalies (Prekyba ir su prekyba susiję klausimai) 1, 3, 5, 6 (Susitarimo XV-C priedas) ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba pakeitimo;

               (8)

               siekiant užtikrinti veiksmingą Susitarimo įgyvendinimą, reikėtų priimti Asociacijos tarybos ir Asociacijos komiteto bei pakomitečių darbo tvarkos taisykles, kurias turėtų būti galima priimti pasitelkiant rašytinę procedūrą;

               (9)

               Tarybos pozicija Asociacijos taryboje turėtų būti grindžiama pridedamais sprendimų projektais,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjungos ir Europos atominės energijos bendrijos vardu turi būti laikomasi Europos Sąjungos, Europos atominės energijos bendrijos bei jos valstybių narių ir Gruzijos asociacijos susitarimo 404 straipsniu įsteigtoje Asociacijos taryboje, grindžiama prie šio sprendimo pridėtais Asociacijos tarybos sprendimų projektais, dėl:

               —

               Asociacijos tarybos ir Asociacijos komiteto bei pakomitečių darbo tvarkos taisyklių priėmimo,

               —

               dviejų pakomitečių įsteigimo ir

               —

               tam tikrų Asociacijos tarybos įgaliojimų perdavimo Asociacijos komitetui prekybos klausimais, kaip nustatyta Susitarimo 408 straipsnio 4 dalyje.

         2.   Asociacijos tarybos sprendimų projektų neesminiams techninio pobūdžio pakeitimams Sąjungos atstovai Asociacijos taryboje gali pritarti be papildomo Europos Sąjungos Tarybos sprendimo.
   2 straipsnis
   Asociacijos tarybai Sąjungos vardu pirmininkauja Sąjungos vyriausiasis įgaliotinis užsienio reikalams ir saugumo politikai veikdamas kaip Europos Sąjungos Užsienio reikalų tarybos pirmininkas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. lapkričio 17 d.

            Tarybos vardu

            Pirmininkė

         F. MOGHERINI

            Komisijos vardu

            Pirmininkas

         J.-C. JUNCKER

      (1)  OL L 261, 2014 8 30, p. 4.

      (2)  2014 m. birželio 16 d. Tarybos sprendimas 2014/494/ES dėl Europos Sąjungos ir Europos atominės energijos bendrijos bei jų valstybių narių ir Gruzijos asociacijos susitarimo pasirašymo Europos Sąjungos vardu ir laikino taikymo (OL L 261, 2014 8 30, p. 1).

      PROJEKTAS
      ES IR GRUZIJOS ASOCIACIJOS TARYBOS SPRENDIMAS Nr. 1/2014
      … m. … … d.
      kuriuo priimamos Asociacijos tarybos ir Asociacijos komiteto bei pakomitečių darbo tvarkos taisyklės
      ES IR GRUZIJOS ASOCIACIJOS TARYBA,
      atsižvelgdama į Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimą (1) (toliau – Susitarimas), ypač į jo 404 straipsnį,
      kadangi:

                  (1)

                  pagal Susitarimo 431 straipsnį Susitarimo dalys laikinai taikomos nuo 2014 m. rugsėjo 1 d.;

                  (2)

                  Susitarimo 405 straipsnio 2 dalyje numatyta, kad Asociacijos taryba nustato savo darbo tvarkos taisykles;

                  (3)

                  Susitarimo 407 straipsnio 1 dalyje numatyta, kad Asociacijos tarybai atlikti pareigas ir funkcijas gali padėti Asociacijos komitetas, o Susitarimo 408 straipsnio 1 dalyje numatyta, kad Asociacijos taryba savo darbo tvarkos taisyklėse nustato Asociacijos komiteto pareigas ir funkcijas,

            PRIĖMĖ ŠĮ SPRENDIMĄ:
      1 straipsnis
      Priimamos Asociacijos tarybos ir Asociacijos komiteto bei pakomitečių darbo tvarkos taisyklės, pateiktos atitinkamai I ir II prieduose.
      2 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  ES OL L 261, 2014 8 30, p. 4.

         I PRIEDAS

            ASOCIACIJOS TARYBOS DARBO TVARKOS TAISYKLĖS

         1 straipsnis
         Bendrosios nuostatos
         1.   Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimo (toliau – Susitarimas) 404 straipsnio 1 dalimi įsteigta Asociacijos taryba pareigas atlieka vadovaudamasi Susitarimo 404 ir 406 straipsniais.
         2.   Kaip nustatyta Susitarimo 405 straipsnio 1 dalyje, Asociacijos tarybą sudaro Europos Sąjungos Tarybos bei Europos Komisijos ir Gruzijos Vyriausybės nariai. Asociacijos tarybos sudėtis priklauso nuo konkrečių bet kuriame posėdyje spręstinų klausimų. Asociacijos taryba posėdžiauja ministrų lygmeniu.
         3.   Kaip nustatyta Susitarimo 406 straipsnio 1 dalyje, siekiant Susitarimo tikslų Asociacijos taryba įgaliojama priimti Šalims privalomus sprendimus. Asociacijos taryba imasi tinkamų priemonių savo sprendimams įgyvendinti ir prireikus Susitarimu įsteigtiems specialiesiems organams suteikia įgaliojimus veikti jos vardu. Asociacijos taryba taip pat gali teikti rekomendacijas. Šalių susitarimu ji priima savo sprendimus ir rekomendacijas, užbaigus atitinkamas jų priėmimo vidaus procedūras. Asociacijos taryba savo įgaliojimus gali perduoti Asociacijos komitetui.
         4.   Šiose darbo tvarkos taisyklėse sąvokos „Šalys“ apibrėžtis atitinka Susitarimo 428 straipsnyje pateiktą apibrėžtį.
         2 straipsnis
         Pirmininkavimas
         Asociacijos tarybai Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Asociacijos taryba posėdžiauja bent kartą per metus, kai būtina – abiejų Šalių susitarimu. Jei Šalys nesusitaria kitaip, Asociacijos tarybos posėdžiai vyksta įprastoje Europos Sąjungos Tarybos posėdžių vietoje.
         2.   Asociacijos tarybos posėdžiai rengiami Šalių sutartu laiku.
         3.   Asociacijos tarybos posėdžius, likus ne mažiau kaip 30 kalendorinių dienų iki posėdžio dienos, kartu sušaukia Asociacijos tarybos sekretoriai, suderinę su Asociacijos tarybos pirmininku.
         4 straipsnis
         Atstovavimas
         1.   Negalintys dalyvauti Asociacijos tarybos nariai gali būti atstovaujami. Jei narys nori, kad jam būtų atstovaujama, iki posėdžio, kuriame nariui bus atstovaujama, jis Asociacijos tarybos pirmininkui raštu praneša atstovo vardą ir pavardę.
         2.   Asociacijos tarybos nario atstovas turi visas to nario teises.
         5 straipsnis
         Delegacijos
         1.   Asociacijos tarybos narius gali lydėti pareigūnai. Prieš kiekvieną posėdį per Asociacijos tarybos sekretoriatą Asociacijos tarybos pirmininkui pranešama apie planuojamą kiekvienos Šalies delegacijos sudėtį.
         2.   Šalims susitarus Asociacijos taryba į posėdžius stebėtojo teisėmis gali pakviesti Šalių kitų organų atstovų arba nepriklausomų tam tikros srities ekspertų, kurie pateiktų informacijos tam tikrais klausimais. Šalys susitaria dėl sąlygų, kuriomis tie stebėtojai gali dalyvauti posėdžiuose.
         6 straipsnis
         Sekretoriatas
         Europos Sąjungos Tarybos Generalinio sekretoriato pareigūnas ir Gruzijos pareigūnas drauge atlieka Asociacijos tarybos sekretorių funkcijas.
         7 straipsnis
         Korespondencija
         1.   Asociacijos tarybai skirta korespondencija adresuojama Sąjungos arba Gruzijos sekretoriui, kuris apie tai informuoja kitą sekretorių.
         2.   Asociacijos tarybos sekretoriai užtikrina, kad korespondencija būtų persiųsta Asociacijos tarybos pirmininkui ir, jei reikia, išplatinta Asociacijos tarybos nariams.
         3.   Taip išplatinta korespondencija prireikus siunčiama Europos Komisijos Generaliniam sekretoriui, Europos išorės veiksmų tarnybai, valstybių narių nuolatinėms atstovybėms Europos Sąjungoje ir Europos Sąjungos Tarybos Generaliniam sekretoriatui bei Gruzijos misijai Europos Sąjungoje.
         4.   Pirmininko pranešimus adresatams Asociacijos tarybos pirmininko vardu siunčia sekretoriai. Tokie pranešimai prireikus išplatinami Asociacijos tarybos nariams, kaip nurodyta 3 dalyje.
         8 straipsnis
         Konfidencialumas
         Asociacijos tarybos posėdžiai yra uždari, jeigu Šalys nenusprendė kitaip. Kai Šalis Asociacijos tarybai pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Asociacijos tarybos pirmininkas rengia kiekvieno Asociacijos tarybos posėdžio preliminarią darbotvarkę. Asociacijos tarybos sekretoriai 7 straipsnyje nurodytiems adresatams ją persiunčia likus ne mažiau kaip 15 kalendorinių dienų iki posėdžio.
         Į preliminarią darbotvarkę įtraukiami punktai, kuriuos įtraukti į darbotvarkę pirmininko paprašyta ne vėliau kaip likus 21 kalendorinei dienai iki posėdžio. Tokie punktai į preliminarią darbotvarkę įtraukiami tik jeigu iki darbotvarkės išsiuntimo dienos sekretoriams perduoti susiję patvirtinamieji dokumentai.
         2.   Darbotvarkę Asociacijos taryba priima kiekvieno posėdžio pradžioje. Šalims sutarus, į darbotvarkę galima įtraukti ir papildomų punktų, kurie nebuvo įtraukti į preliminarią darbotvarkę.
         3.   Pasikonsultavęs su Šalimis pirmininkas gali sutrumpinti 1 dalyje nurodytus terminus, kad būtų atsižvelgta į su konkrečiu atveju susijusius reikalavimus.
         10 straipsnis
         Protokolai
         1.   Visų posėdžių protokolų projektus kartu rengia Asociacijos tarybos sekretoriai.
         2.   Paprastai protokoluose pateikiama tokia su kiekvienu darbotvarkės punktu susijusi informacija:

                     a)

                     Asociacijos tarybai pateikti dokumentai;

                     b)

                     pareiškimai, kuriuos protokole paprašė įrašyti Asociacijos tarybos nariai, ir

                     c)

                     klausimai, dėl kurių Šalys susitarė, priimti sprendimai, pareiškimai, dėl kurių sutarta, ir išvados.

               3.   Protokolo projektas teikiamas Asociacijos tarybai patvirtinti. Asociacijos taryba patvirtina tą protokolo projektą kitame posėdyje. Arba to protokolo projektą galima patvirtinti raštu.
         11 straipsnis
         Sprendimai ir rekomendacijos
         1.   Asociacijos taryba priima sprendimus ir teikia rekomendacijas abiejų Šalių susitarimu, užbaigusi atitinkamas vidaus procedūras.
         2.   Jei Šalys susitaria, Asociacijos taryba taip pat gali priimti sprendimus ir teikti rekomendacijas laikydamasi rašytinės procedūros. Tokiu atveju Asociacijos tarybos pirmininkas pagal 7 straipsnį rašytinį pasiūlymo tekstą perduoda nariams ir nustato ne trumpesnį nei 21 kalendorinės dienos terminą, per kurį nariai praneša apie visas išlygas ar pakeitimus, kuriuos norėtų padaryti. Pasikonsultavęs su Šalimis pirmininkas gali sutrumpinti nurodytus terminus, kad būtų atsižvelgta į su konkrečiu atveju susijusius reikalavimus.
         3.   Kaip apibrėžta Susitarimo 406 straipsnio 1 dalyje, Asociacijos tarybos aktai atitinkamai vadinami „sprendimu“ ir „rekomendacija“, nurodant eilės numerį, jų priėmimo datą ir apibūdinant jų dalyką. Tuos Asociacijos tarybos sprendimus ir rekomendacijas pasirašo pirmininkas, jų autentiškumą tvirtina Asociacijos tarybos sekretoriai. Tie sprendimai ir rekomendacijos perduodami visiems šių darbo tvarkos taisyklių 7 straipsnyje nurodytiems adresatams. Kiekviena Šalis gali nuspręsti, ar Asociacijos tarybos sprendimus ir rekomendacijas skelbti savo atitinkamame oficialiajame leidinyje.
         4.   Kiekvienas Asociacijos tarybos sprendimas įsigalioja jo priėmimo dieną, jei tame sprendime nenustatyta kitaip.
         12 straipsnis
         Kalbos
         1.   Asociacijos tarybos oficialiosios kalbos yra abiejų Šalių oficialiosios kalbos.
         2.   Jei nenuspręsta kitaip, Asociacijos taryba, svarstydama klausimus, remiasi tomis kalbomis parengtais dokumentais.
         13 straipsnis
         Išlaidos
         1.   Kiekviena Šalis padengia visas dėl dalyvavimo Asociacijos tarybos posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas.
         2.   Vertimo žodžiu posėdžiuose išlaidas, dokumentų vertimo raštu ir dauginimo išlaidas padengia Sąjunga. Tuo atveju, kai Gruzija prašo vertimo žodžiu ar raštu į kalbas, kurios nėra numatytos 12 straipsnyje, ir iš tų kalbų, susijusias išlaidas padengia Gruzija.
         3.   Kitas su praktiniu posėdžių organizavimu susijusias išlaidas padengia posėdžius rengianti Šalis.
         14 straipsnis
         Asociacijos komitetas
         1.   Pagal Susitarimo 407 straipsnio 1 dalį Asociacijos tarybai vykdyti pareigas ir funkcijas padeda Asociacijos komitetas. Asociacijos komitetą sudaro Šalių atstovai, kurie paprastai yra vyresnieji valstybės tarnautojai.
         2.   Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir apskritai užtikrina asociacijos santykių tęstinumą ir tinkamą Susitarimo veikimą. Asociacijos komitetas svarsto bet kokį Asociacijos tarybos pateiktą klausimą ar bet kurį kitą klausimą, galintį iškilti įgyvendinant Susitarimą. Asociacijos komitetas teikia pasiūlymus arba bet kokius sprendimų arba rekomendacijų projektus Asociacijos tarybai patvirtinti. Pagal Susitarimo 408 straipsnio 2 dalį Asociacijos taryba Asociacijos komitetui gali perduoti įgaliojimus priimti sprendimus.
         3.   Vykdydamas Susitarimu suteiktus įgaliojimus Asociacijos komitetas priima sprendimus ir teikia rekomendacijas.
         4.   Tais atvejais, kai Susitarime nurodoma prievolė arba galimybė konsultuotis, arba kai abi Šalys susitaria konsultuotis viena su kita, tokios konsultacijos gali vykti Asociacijos komitete, išskyrus atvejus, kai Susitarime nustatyta kitaip. Šalims sutarus, konsultacijas galima tęsti Asociacijos taryboje.
         15 straipsnis
         Darbo tvarkos taisyklių keitimas
         Darbo tvarkos taisyklės gali būti iš dalies keičiamos pagal 11 straipsnį.

         II PRIEDAS

            ASOCIACIJOS KOMITETO IR PAKOMITEČIŲ DARBO TVARKOS TAISYKLĖS

         1 straipsnis
         Bendrosios nuostatos
         1.   Asociacijos komitetas, įsteigtas Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimo (toliau – Susitarimas) 407 straipsnio 1 dalimi, padeda Asociacijos tarybai atlikti pareigas bei funkcijas ir atlieka Susitarime numatytas ir Asociacijos tarybos pavestas užduotis. Pagal Susitarimo 408 straipsnio 1 dalį Asociacijos taryba savo darbo tvarkos taisyklėse nustato Asociacijos komiteto pareigas ir funkcijas.
         2.   Asociacijos komitetas rengia Asociacijos tarybos posėdžius ir klausimų svarstymus, jei reikia, įgyvendina Asociacijos tarybos sprendimus ir apskritai užtikrina asociacijos santykių tęstinumą ir tinkamą Susitarimo veikimą. Asociacijos komitetas svarsto bet kokį Asociacijos tarybos pateiktą klausimą ar bet kurį kitą klausimą, galintį iškilti įgyvendinant Susitarimą. Asociacijos komitetas Asociacijos tarybai teikia pasiūlymus arba sprendimų arba rekomendacijų projektus tvirtinti.
         3.   Kaip numatyta Susitarimo 407 straipsnio 2 dalyje, Asociacijos komitetą sudaro Šalių atstovai, kurie paprastai yra vyresnieji valstybės tarnautojai, atsakingi už konkrečiame posėdyje spręstinus konkrečius klausimus.
         4.   Vadovaujantis Susitarimo 408 straipsnio 4 dalimi, kai Asociacijos komitetas prekybos klausimais, kaip nustatyta Susitarimo 408 straipsnio 4 dalyje, (toliau – Asociacijos komitetas prekybos klausimais)vykdo Susitarimo IV antraštine dalimi pavestas užduotis, jį sudaro Europos Komisijos ir Gruzijos vyresnieji pareigūnai, atsakingi už prekybą ir su prekyba susijusius klausimus. Europos Komisijos arba Gruzijos atstovas, atsakingas už prekybą ir su prekyba susijusius klausimus, pagal šių darbo tvarkos taisyklių 2 straipsnį atlieka Asociacijos komitetas prekybos klausimais pirmininko funkciją. Posėdžiuose taip pat dalyvauja Europos išorės veiksmų tarnybos atstovas.
         5.   Pagal Susitarimo 408 straipsnio 3 dalį Asociacijos komitetas turi įgaliojimus priimti sprendimus Susitarime numatytais atvejais ir tose srityse, kuriose Asociacijos taryba jam perdavė įgaliojimus. Tie sprendimai Šalims privalomi, jos imasi tinkamų jų įgyvendinimo priemonių. Asociacijos komitetas priima savo sprendimus Šalių susitarimu, užbaigus atitinkamas jų priėmimo vidaus procedūras.
         6.   Šiose darbo tvarkos taisyklėse sąvoka „Šalys“ apibrėžiama taip, kaip numatyta Susitarimo 428 straipsnyje.
         2 straipsnis
         Pirmininkavimas
         Asociacijos komitetui Šalys pirmininkauja paeiliui po 12 mėnesių. Pirmasis laikotarpis prasideda pirmojo Asociacijos tarybos posėdžio dieną, o baigiasi tų pačių metų gruodžio 31 d.
         3 straipsnis
         Posėdžiai
         1.   Jei Šalys nesusitaria kitaip, Asociacijos komitetas posėdžiauja reguliariai ir bent kartą per metus. Bet kurios Šalies prašymu ir jei Šalys sutinka, Asociacijos komitetas gali rengti specialias sesijas.
         2.   Visus Asociacijos komiteto posėdžius jo pirmininkas sušaukia Šalių sutartoje vietoje ir sutartu laiku. Asociacijos komiteto sekretoriatas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip.
         3.   Asociacijos komitetas prekybos klausimais posėdžiauja bent kartą per metus ir kai būtina pagal aplinkybes. Visus Asociacijos komiteto prekybos klausimais posėdžius pirmininkas sušaukia Šalių sutartoje vietoje, sutartu laiku ir sutartu būdu. Asociacijos komiteto prekybos klausimais sekretoriatas pranešimą apie šaukiamą posėdį pateikia likus ne mažiau kaip 15 kalendorinių dienų iki posėdžio pradžios, nebent Šalys susitaria kitaip.
         4.   Jei įmanoma, Asociacijos komiteto reguliarūs posėdžiai šaukiami tinkamu laiku iš anksto prieš reguliarius Asociacijos tarybos posėdžius.
         5.   Išimties atveju ir jei Šalys sutinka, Asociacijos komiteto posėdžiai gali būti rengiami naudojant sutartas technologines priemones, pavyzdžiui, vaizdo konferencijas.
         4 straipsnis
         Delegacijos
         Prieš kiekvieną posėdį per Asociacijos komiteto sekretoriatą Šalims pranešama apie planuojamą kiekvienos posėdyje dalyvausiančios delegacijos sudėtį.
         5 straipsnis
         Sekretoriatas
         1.   Sąjungos pareigūnas ir Gruzijos pareigūnas, laikydamiesi savitarpio pasitikėjimo ir bendradarbiavimo principų, kartu eina Asociacijos komiteto sekretorių pareigas ir kartu atlieka sekretorių užduotis, nebent darbo tvarkos taisyklėse nustatyta kitaip.
         2.   Už prekybą ir su prekyba susijusius klausimus atsakingi Europos Komisijos ir Gruzijos pareigūnai kartu atlieka Asociacijos komiteto prekybos klausimais sekretorių funkciją.
         6 straipsnis
         Korespondencija
         1.   Asociacijos komitetui skirta korespondencija adresuojama vienos iš Šalių Asociacijos komiteto sekretoriui, kuris apie tai informuoja kitą sekretorių.
         2.   Asociacijos komiteto sekretoriatas užtikrina, kad Asociacijos komitetui skirta korespondencija būtų persiųsta Asociacijos komiteto pirmininkui ir, jei reikia, išplatinta kaip 7 straipsnyje nurodyti dokumentai.
         3.   Pirmininko pranešimus pirmininko vardu Šalims siunčia Sekretoriatas. Tokie pranešimai prireikus išplatinami, kaip nustatyta 7 straipsnyje.
         7 straipsnis
         Dokumentai
         1.   Dokumentus platina Asociacijos komiteto sekretoriai.
         2.   Šalis savo dokumentus perduoda savo Asociacijos komiteto sekretoriui. Sekretorius juos perduoda kitos Šalies sekretoriui.
         3.   Sąjungos sekretorius išplatina dokumentus susijusiems Sąjungos atstovams ir Gruzijos sekretoriui sistemingai perduoda tokios korespondencijos kopijas.
         4.   Gruzijos sekretorius išplatina dokumentus susijusiems Gruzijos atstovams ir Sąjungos sekretoriui sistemingai perduoda tokios korespondencijos kopijas.
         8 straipsnis
         Konfidencialumas
         Asociacijos komiteto posėdžiai yra uždari, jeigu Šalys nenusprendė kitaip. Kai Šalis Asociacijos komitetui pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Remdamasis Šalių pateiktais pasiūlymais, Asociacijos komiteto sekretoriatas sudaro preliminarią kiekvieno Asociacijos komiteto posėdžio darbotvarkę ir 10 straipsnyje numatytų praktinių išvadų projektą. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, Asociacijos komiteto sekretoriatas gavo likus ne mažiau kaip 21 kalendorinei dienai iki posėdžio datos.
         2.   Preliminari darbotvarkė ir susiję dokumentai išplatinami, kaip nurodyta 7 straipsnyje, likus ne mažiau kaip 15 kalendorinių dienų iki posėdžio.
         3.   Darbotvarkę Asociacijos taryba priima kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.
         4.   Asociacijos komiteto pirmininkas, kitai Šaliai pritarus, Šalių kitų organų atstovus arba nepriklausomus tam tikros srities ekspertus gali kviesti dalyvauti posėdžiuose ad hoc pagrindu, kad jie pateiktų informacijos tam tikrais klausimais. Šalys užtikrina, kad šie stebėtojai arba ekspertai laikytųsi konfidencialumo reikalavimų.
         5.   Pasikonsultavęs su Šalimis, Asociacijos komiteto pirmininkas gali sutrumpinti 1 ir 2 dalyse nustatytus terminus, kad būtų atsižvelgta į su konkrečiu atveju susijusius reikalavimus.
         10 straipsnis
         Protokolai ir praktinės išvados
         1.   Visų Asociacijos komiteto posėdžių protokolų projektus kartu rengia Asociacijos komiteto sekretoriai.
         2.   Paprastai protokoluose pateikiama tokia su kiekvienu darbotvarkės punktu susijusi informacija:

                     a)

                     posėdyje dalyvavusių narių sąrašas, juos lydėjusių pareigūnų sąrašas ir posėdyje dalyvavusių stebėtojų arba ekspertų sąrašas;

                     b)

                     Asociacijos komitetui pateikti dokumentai;

                     c)

                     pareiškimai, kuriuos protokole paprašė įrašyti Asociacijos komitetas, ir

                     d)

                     posėdžio praktinės išvados, kaip numatyta 4 dalyje.

               3.   Protokolo projektas pateikiamas Asociacijos tarybai tvirtinti. Asociacijos komitetas patvirtina to protokolo projektą kitame posėdyje. Arba to protokolo projektą galima patvirtinti raštu. Asociacijos komiteto prekybos klausimais posėdžio protokolo projektas patvirtinamas per 28 kalendorines dienas po kiekvieno posėdžio. Kopija išsiunčiama visiems 7 straipsnyje nurodytiems adresatams.
         4.   Asociacijos komitetui pirmininkaujančios Šalies Asociacijos komiteto sekretorius rengia kiekvieno posėdžio praktinių išvadų projektą, kuris kartu su darbotvarke išplatinamas Šalims paprastai likus ne mažiau kaip 15 kalendorinių dienų iki posėdžio pradžios. Tas projektas atnaujinamas vykstant posėdžiui, kad kiekvieno posėdžio pabaigoje, nebent Šalys susitaria kitaip, Asociacijos komitetas priimtų praktines išvadas, kuriose nurodomi tolesni Šalių sutarti veiksmai. Patvirtintos praktinės išvados pridedamos prie protokolo ir jų įgyvendinimas peržiūrimas paskesniame Asociacijos komiteto posėdyje. Asociacijos komitetas priima šabloną, pagal kurį galima stebėti, kaip laikomasi kiekvienam punktui nustatyto konkretaus tvarkaraščio.
         11 straipsnis
         Sprendimai ir rekomendacijos
         1.   Konkrečiais atvejais, kai Asociacijos komitetui įgaliojimai priimti sprendimus perduodami Susitarimu arba kai tokius įgaliojimus jam perdavė Asociacijos taryba, Asociacijos komitetas priima sprendimus. Asociacijos komitetas taip pat teikia rekomendacijas. Sprendimai priimami ir rekomendacijos teikiamos abiejų Šalių susitarimu, užbaigus atitinkamas vidaus procedūras. Kiekvieną sprendimą ar rekomendaciją pasirašo Asociacijos komiteto pirmininkas, jų autentiškumą tvirtina Asociacijos komiteto sekretoriai.
         2.   Jei Šalys susitaria, Asociacijos komitetas gali priimti sprendimus ir teikti rekomendacijas laikydamasis rašytinės procedūros. Rašytinė procedūra – tai sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su Šalimis, pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją pasirašo pirmininkas, jų autentiškumą tvirtina sekretoriai.
         3.   Asociacijos komiteto aktai vadinami atitinkamai „sprendimu“ ar „rekomendacija“. Kiekvienas sprendimas įsigalioja jo priėmimo dieną, jei jame nenustatyta kitaip.
         4.   Sprendimai ir rekomendacijos išplatinami Šalims.
         5.   Kiekviena Šalis gali nuspręsti, ar Asociacijos komiteto sprendimus ir rekomendacijas skelbti savo atitinkamame oficialiajame leidinyje.
         12 straipsnis
         Ataskaitos
         Asociacijos komitetas kiekviename reguliariame Asociacijos tarybos posėdyje teikia Asociacijos tarybai savo veiklos, taip pat pakomitečių, darbo grupių ir kitų organų veiklos ataskaitas.
         13 straipsnis
         Kalbos
         1.   Asociacijos komiteto oficialiosios kalbos yra Šalių oficialiosios kalbos.
         2.   Asociacijos komiteto darbo kalbos yra anglų ir gruzinų kalbos. Jei nenuspręsta kitaip, Asociacijos komitetas, svarstydamas klausimus, remiasi tomis kalbomis parengtais dokumentais.
         14 straipsnis
         Išlaidos
         1.   Kiekviena Šalis padengia visas dėl dalyvavimo Asociacijos komiteto posėdžiuose patirtas išlaidas – tiek personalo, kelionių ir pragyvenimo išlaidas, tiek pašto bei telekomunikacijų išlaidas.
         2.   Posėdžių organizavimo ir dokumentų dauginimo išlaidas padengia posėdį rengianti Šalis.
         3.   Išlaidas, susijusias su vertimu žodžiu posėdžiuose ir dokumentų vertimu raštu į anglų ir gruzinų kalbas, kaip nurodyta 13 straipsnio 1 dalyje, ir iš jų, padengia posėdį rengianti Šalis.
         Vertimo žodžiu ir raštu į kitas kalbas ir iš jų išlaidas tiesiogiai padengia tokių paslaugų prašiusi Šalis.
         4.   Tai atvejais, kai dokumentus būtina išversti raštu į oficialiąsias Sąjungos kalbas, išlaidas padengia Sąjunga.
         15 straipsnis
         Darbo tvarkos taisyklių keitimas
         Šios darbo tvarkos taisyklės gali būti iš dalies keičiamos Asociacijos tarybos sprendimu pagal Susitarimo 408 straipsnio 1 dalį.
         16 straipsnis
         Pakomitečiai, specialūs komitetai ar organai
         1.   Pagal Susitarimo 409 straipsnio 1 ir 3 dalis Asociacijos komitetas gali nuspręsti įsteigti Susitarime nenumatytą bet kurį šio Susitarimo įgyvendinimui būtiną specialųjį, konkrečioms sritims skirtą pakomitetį, kuris padėtų Asociacijos komitetui vykdyti pareigas. Asociacijos komitetas gali nuspręsti panaikinti bet kurį pakomitetį, nustatyti arba iš dalies pakeisti jo darbo tvarkos taisykles. Jeigu nenuspręsta kitaip, bet kuris toks pakomitetis yra pavaldus Asociacijos komitetui, kuriam jis pateikia ataskaitą po kiekvieno posėdžio.
         2.   Jeigu Susitarime nenustatyta arba Asociacijos taryba nesusitarė kitaip, šios darbo tvarkos taisyklės mutatis mutandis taikomos bet kuriam pakomitečiui, kaip nurodyta 1 dalyje.
         3.   Pakomitečių posėdžiai atsiradus reikalui gali būti rengiami lanksčiai, pavyzdžiui, fiziškai Briuselyje arba Gruzijoje, arba per vaizdo konferenciją. Pakomitečiuose stebima derinimo pažanga konkrečiose srityse, aptariami tam tikri dėl to proceso kylantys klausimai ir uždaviniai, rengiamos rekomendacijos ir praktinės išvados.
         4.   Asociacijos komiteto sekretoriatui siunčiamos visos korespondencijos, dokumentų ir pranešimų, susijusių su bet kuriuo pakomitečiu, specialiuoju komitetu ar organu kopijos.
         5.   Jeigu Susitarime nenustatyta arba Šalys nesusitarė kitaip, bet kuriam pakomitečiui, specialiajam komitetui ar organui suteikiami įgaliojimai priimti tik Asociacijos komitetui skirtas rekomendacijas.
         17 straipsnis
         Šios darbo tvarkos taisyklės Asociacijos komitetui prekybos klausimais taikomos mutandis mutatis, jei nenustatyta kitaip.

      PROJEKTAS
      ES IR GRUZIJOS ASOCIACIJOS TARYBOS SPRENDIMAS Nr. 2/2014
      … m. … … d.
      dėl dviejų pakomitečių įsteigimo
      ES IR GRUZIJOS ASOCIACIJOS TARYBA,
      atsižvelgdama į Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimą (1) (toliau – Susitarimas), ypač į jo 409 straipsnį,
      kadangi:

                  (1)

                  pagal Susitarimo 431 straipsnį, Susitarimo dalys laikinai taikomos nuo 2014 m. rugsėjo 1 d.;

                  (2)

                  pagal Susitarimo 409 straipsnio 2 dalį Asociacijos taryba gali nuspręsti steigti kitus Susitarimo įgyvendinimui būtinus konkrečioms sritims skirtus specialiuosius komitetus arba organus, kurie padėtų Asociacijos tarybai vykdyti pareigas;

                  (3)

                  siekiant sudaryti sąlygas vykti ekspertų diskusijoms svarbiausiose Susitarimo laikino taikymo srityse, turėtų būti įsteigti du pakomitečiai;

                  (4)

                  Šalių susitarimu turėtų būti galima pakeisti tiek pakomitečių sąrašą, tiek atskirų pakomitečių kompetencijos sritis;

            PRIĖMĖ ŠĮ SPRENDIMĄ:
      1 straipsnis
      Įsteigiami priede išvardyti pakomitečiai.
      2 straipsnis
      Priede išvardytų pakomitečių darbo tvarkos taisyklėms taikomas ES ir Gruzijos Asociacijos tarybos sprendimu Nr. 1/2014 priimtų Asociacijos komiteto ir pakomitečių darbo tvarkos taisyklių 16 straipsnis.
      3 straipsnis
      Šaliu sutarimu priede išvardytų pakomitečių sąrašas ir priede išvardytų atskirų pakomitečių kompetencijos sritys gali būti keičiamos.
      4 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  ES OL L 261, 2014 8 30, p. 4.

         PRIEDAS

            PAKOMITEČIŲ SĄRAŠAS

                     1.

                     Laivės, saugumo ir teisingumo pakomitetis

                     2.

                     Ekonomikos ir kitų sektorių bendradarbiavimo pakomitetis

      PROJEKTAS
      ES IR GRUZIJOS ASOCIACIJOS TARYBOS SPRENDIMAS Nr. 3/2014
      … m. … … d.
      dėl tam tikrų Asociacijos tarybos įgaliojimų perdavimo Asociacijos komitetui prekybos klausimais
      ES IR GRUZIJOS ASOCIACIJOS TARYBA,
      atsižvelgdama į Europos Sąjungos, Europos atominės energijos bendrijos bei jų valstybių narių ir Gruzijos asociacijos susitarimą (1) (toliau – Susitarimas), ypač į jo 406 straipsnio 3 dalį ir 408 straipsnio 2 dalį,
      kadangi:

                  (1)

                  pagal Susitarimo 431 straipsnį Susitarimo dalys laikinai taikomos nuo 2014 m. rugsėjo 1 d.;

                  (2)

                  pagal Susitarimo 404 straipsnio 1 dalį Asociacijos taryba yra atsakinga už Susitarimo taikymo ir įgyvendinimo stebėseną bei priežiūrą;

                  (3)

                  pagal Susitarimo 408 straipsnio 2 dalį Asociacijos taryba gali perduoti Asociacijos komitetui bet kokius savo įgaliojimus, įskaitant įgaliojimą priimti privalomus vykdyti sprendimus;

                  (4)

                  pagal Susitarimo 408 straipsnio 4 dalį Asociacijos komitetas sprendžia visus su IV antraštine dalimi (Prekyba ir su prekyba susiję klausimai) susijusius klausimus;

                  (5)

                  siekiant sklandžiai ir laiku įgyvendinti su visapusiškos laisvosios prekybos erdve susijusią Susitarimo dalį, Asociacijos taryba Asociacijos komitetui prekybos klausimais, kaip nustatyta Susitarimo 408 straipsnio 4 dalyje, turėtų perduotų įgaliojimus atnaujinti arba iš dalies keisti Susitarimo priedus, susijusius su Susitarimo IV antraštinės dalies (Prekyba ir su prekyba susiję klausimai) 1, 3, 5, 6 ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba pakeitimo,

            PRIĖMĖ ŠĮ SPRENDIMĄ:
      1 straipsnis
      Asociacijos taryba Asociacijos komitetui prekybos klausimais, kaip nustatyta Susitarimo 408 straipsnio 4 dalyje, perduoda įgaliojimus atnaujinti arba iš dalies keisti priedus, susijusius su šio Susitarimo IV antraštinės dalies (Prekyba ir su prekyba susiję klausimai) 1, 3, 5, 6 (Susitarimo XV-C priedas) ir 8 skyriais, jeigu tuose skyriuose nėra konkrečių nuostatų dėl tų priedų atnaujinimo arba pakeitimo.
      2 straipsnis
      Šis sprendimas įsigalioja jo priėmimo dieną.

         Priimta …

               Asociacijos tarybos vardu

               Pirmininkas

         (1)  ES OL L 261, 2014 8 30, p. 4.


title: 2002/264/: 2002 m. gruodžio 18 d.  ELPA Priežiūros institucijos sprendimas Nr. 264/02/KOL trisdešimt septintą kartą iš dalies keičiantis procedūrines ir esmines taisykles valstybės pagalbos srityje, įtraukiant naują 22 skyrių  Sanavimo ir restruktūrizavimo pagalba ir pagalba uždarymui plieno sektoriuje

text:
10.5.2006

               LT

               Europos Sąjungos oficialusis leidinys

               L 123/24

      ELPA PRIEŽIŪROS INSTITUCIJOS SPRENDIMAS

   Nr. 264/02/KOL
   2002 m. gruodžio 18 d.
   trisdešimt septintą kartą iš dalies keičiantis procedūrines ir esmines taisykles valstybės pagalbos srityje, įtraukiant naują 22 skyrių „Sanavimo ir restruktūrizavimo pagalba ir pagalba uždarymui plieno sektoriuje“
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius,
   ATSIŽVELGDAMA į ELPA šalių susitarimą dėl Priežiūros institucijos ir Teisingumo Teismo įsteigimo (2), ypač į jo 24 straipsnį ir 3 protokolo 1 straipsnį,
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 dalies b punktą ELPA priežiūros institucija skelbia pranešimus arba gaires dėl EEE susitarime nagrinėjamų klausimų, jei tai konkrečiai numatyta EEE susitarime arba Institucijos ir Teismo susitarime, arba jei ELPA priežiūros institucija mano, kad tai yra reikalinga,
   PRISIMINDAMA Procedūrines ir esmines taisykles valstybės pagalbos srityje (3), ELPA priežiūros institucijos priimtas 1994 m. sausio 19 d. (4),
   KADANGI 2002 m. kovo 7 d. Europos Komisija priėmė naują komunikatą (5), nustatantį principus, pagal kuriuos bus vertinama sanavimo ir restruktūrizavimo pagalba ir pagalba uždarymui plieno sektoriuje,
   KADANGI šis komunikatas taip pat svarbus ir Europos ekonominei erdvei,
   KADANGI visoje Europos ekonominėje erdvėje būtina užtikrinti vienodą EEE valstybės pagalbos taisyklių taikymą,
   KADANGI pagal EEE susitarimo XV priedo pabaigoje esančio skyriaus „BENDRA INFORMACIJA“ II punktą, siekiant užtikrinti vienodas konkurencijos sąlygas, ELPA priežiūros institucija, pasitarusi su Komisija, turi priimti teisės aktus, kurie atitiktų EB Komisijos priimtus aktus,
   PASITARUSI su Europos Komisija,
   PRISIMINDAMA, kad šiuo klausimu ELPA priežiūros institucija tarėsi su ELPA valstybėmis 2001 m. spalio 19 d. vykusiame daugiašaliame susitikime,
   NUSPRENDĖ:

               1.

               Pakeisti Valstybės pagalbos taisykles įtraukiant naują 22 skyrių „Sanavimo ir restruktūrizavimo pagalba ir pagalba uždarymui plieno sektoriuje“, kurio tekstas pateikiamas šio sprendimo I priede.

               2.

               ELPA valstybėms pranešama laišku, kartu pridedant šio sprendimo ir jo I priedo kopijas. ELPA valstybių prašoma per 20 darbo dienų pareikšti, ar jos pritaria I priede pateiktoms siūlomoms priemonėms, žr. taip pat I priedo 22.4 dalį.

               3.

               Pagal EEE susitarimo 27 protokolo d punktą informuoti Europos Komisiją, išsiunčiant jai šio sprendimo ir jo I priedo kopijas.

               4.

               ELPA valstybėms pareiškus pritarimą reikiamoms priemonėms, sprendimas ir jo I priedas skelbiami Europos Bendrijų oficialiojo leidinio EEE dalyje ir EEE priede.

               5.

               Sprendimas yra autentiškas anglų kalba.

      Priimta Briuselyje, 2002 m. gruodžio 18 d.

            ELPA priežiūros institucijos vardu

            Pirmininkas

         Einar M. BULL

         Hannes HAFSTEIN

            Kolegijos narys

      (1)  Toliau – EEE susitarimas.

      (2)  Toliau – Institucijos ir Teismo susitarimas.

      (3)  Toliau – Valstybės pagalbos gairės.

      (4)  Pirmą kartą paskelbtos OL L 231, 1994 9 3, EEE priede Nr. 32.

      (5)  OL C 70, 2002 3 19, p. 8.

      PRIEDAS

         „22.   SANAVIMO IR RESTRUKTŪRIZAVIMO PAGALBA IR PAGALBA UŽDARYMUI PLIENO SEKTORIUJE
         22.1.   SANAVIMO IR RESTRUKTŪRIZAVIMO PAGALBA SUNKUMUS PATIRIANČIOMS ĮMONĖMS
         Sanavimo ir restruktūrizavimo pagalba sunkumus patiriančioms įmonėms plieno sektoriuje, apibrėžiamoms Regioninės pagalbos dideliems investiciniams projektams daugiasektorės pamatų sistemos B priede, yra nesuderinama su bendrosios rinkos nuostatomis.
         22.2.   PAGALBA UŽDARYMUI

                     1)

                     Pagalba, skirta skatinti tam tikrą ekonominę veiklą, gali būti suderinama su bendrosios rinkos nuostatomis. Toliau išvardyta pagalba plieno pramonės įmonėms, apibrėžiamoms Daugiasektorės pamatų sistemos B priede, gali būti laikoma suderinama su bendrosios rinkos nuostatomis:

                     2)

                     pagalba, skirta padengti plieno įmonių mokamas išmokas atleidžiamiems arba į ankstyvąją pensiją išeinantiems darbuotojams, su sąlyga, kad:

                                 —

                                 išmokos yra tiesiogiai susiję su visišku ar daliniu plieno gamyklų uždarymu ir tvirtinant pagalbą į tas išmokas dar nebuvo atsižvelgta,

                                 —

                                 išmokos neviršija įprastinių pagal ELPA valstybėse galiojančias taisykles mokamų išmokų,

                                 —

                                 pagalba neviršija 50 % tų išmokų.

                     3)

                     pagalba plieno įmonėms, kurios visam laikui nutraukia plieno produktų gamybą, su sąlyga, kad:

                                 —

                                 jos tapo atskiru juridiniu subjektu iki 2002 m. sausio 1 d.,

                                 —

                                 iki pranešimo apie pagalbą jos nuolat gamino plieno produktus,

                                 —

                                 po 2002 m. sausio 1 d. jos nepertvarkė gamybos arba gamyklos struktūros,

                                 —

                                 jos uždaro ir išmontuoja plieno produktų gamybos įrengimus per šešis mėnesius nuo gamybos nutraukimo arba Institucijos leidimo pagalbai išdavimo, priklausomai nuo to, kuris įvykis yra vėlesnis,

                                 —

                                 tvirtinant pagalbą dar nebuvo atsižvelgta į jų gamyklų uždarymą,

                                 —

                                 pagalbos suma neviršija uždaromų įrengimų likutinės apskaitinės vertės, neskaitant šalies infliacijos dydį viršijančios perkainojimo po 2002 m. sausio 1 d. sumos dalies.

                     4)

                     pagalba plieno įmonėms, kurios tenkina 22.2 dalies 3 punkte nurodytas sąlygas, ir kurios yra tiesiogiai arba netiesiogiai valdomos kitos plieno įmonės arba jos pačios tiesiogiai arba netiesiogiai valdo kitą plieno įmonę, gali būti suderinama su bendrosios rinkos nuostatomis, su sąlyga, kad

                                 —

                                 uždaroma įmonė bent šešis mėnesius iki pagalbos išmokėjimo faktiškai ir teisiškai buvo atskiru nuo korporacinės struktūros vienetu,

                                 —

                                 Institucijos pripažįstamas nepriklausomas auditorius patvirtino, kad uždaromos įmonės buhalterinė atskaitomybė tiksliai atspindi tikrą įmonės turto ir įsipareigojimų būklę,

                                 —

                                 įmonės patiriamas gamybos pajėgumų sumažėjimas yra tikras ir įrodomas, kuris su laiku turėtų duoti naudos visam sektoriui dėl plieno produktų gamybos pajėgumų sumažėjimo per penkerius metus nuo uždarymo, kuriam buvo skirta pagalba, arba paskutinės pagal šį punktą patvirtintos pagalbos išmokos, priklausomai nuo to, kuris įvykis yra vėlesnis. Pranešant apie pasiūlymus skirti pagalbą pagal šią Pagrindų sistemą, ELPA valstybių prašoma naudoti prie Daugiasektorės pagrindų sistemos (E priedas) pridedamą pranešimo formą.

               22.3.   ĮSIPAREIGOJIMAS DĖL PRANEŠIMO
         Būtina pranešti atskirai apie bet kokius planus skirti sanavimo ir restruktūrizavimo pagalbą sunkumus patiriančioms įmonėms plieno sektoriuje ir uždarymo pagalbą įmonėms tame sektoriuje.
         22.4.   TINKAMOS PRIEMONĖS

                     1)

                     Institucijos siūloma priemonė pagal Priežiūros institucijos ir teismo susitarimo 3 protokolo 1 straipsnio 1 dalį – nuo 2003 m. sausio 1 d. pašalinti iš esamų sanavimo ir restruktūrizavimo schemų sunkumus patiriančioms įmonėms, kaip apibrėžiama Institucijos gairėse dėl sanavimo ir restruktūrizavimo pagalbos sunkumus patiriančioms įmonėms (16 straipsnis), pagalbą Daugiasektorės pagrindų sistemos B priede apibrėžiamoms įmonėms plieno sektoriuje.

                     2)

                     ELPA valstybių prašoma per 20 darbo dienų nuo laiško gavimo datos aiškiai pareikšti, ar jos sutinka su siūlomomis priemonėmis. Negavusi atsakymo, Institucija laikys, kad ELPA valstybė su siūlomomis priemonėmis nesutinka.

               22.5.   PAGRINDŲ SISTEMOS TAIKYMAS
         Ši pagrindų sistema galioja laikotarpiu nuo 2003 m. sausio 1 d. iki 2009 m. gruodžio 31 d.
         22.6.   NEPRANEŠTA PAGALBA PLIENO PRAMONEI
         Institucija išnagrinėja be jos leidimo plieno pramonei suteiktos pagalbos suderinamumą su bendrosios rinkos nuostatomis pagal tokios pagalbos suteikimo metu galiojančius kriterijus.“


title: 2016 m. balandžio 28 d. Europos Parlamento sprendimas (ES) 2016/1512 dėl Europos ligų prevencijos ir kontrolės centro 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/228

         EUROPOS PARLAMENTO SPRENDIMAS (ES) 2016/1512
   2016 m. balandžio 28 d.
   dėl Europos ligų prevencijos ir kontrolės centro 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos ligų prevencijos ir kontrolės centro 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ligų prevencijos ir kontrolės centro 2014 finansinių metų metinių ataskaitų kartu su Centro atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad Centras įvykdė 2014 finansinių metų biudžetą (05584/2016 – C8-0075/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. balandžio 21 d. Europos Parlamento ir Tarybos reglamentą (EB) Nr. 851/2004, steigiantį Europos ligų prevencijos ir kontrolės centrą (4), ypač į jo 23 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A8–0103/2016),

               1.

               pažymi, kad Europos ligų prevencijos ir kontrolės centro galutinėse metinėse ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos ligų prevencijos ir kontrolės centro 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos ligų prevencijos ir kontrolės centro direktorei, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 122.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 142, 2004 4 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2015 m. gruodžio 7 d. Tarybos sprendimas (BUSP) 2015/2276, kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) ir pratęsiamas jo galiojimas

text:
8.12.2015

               LT

               Europos Sąjungos oficialusis leidinys

               L 322/51

         TARYBOS SPRENDIMAS (BUSP) 2015/2276
   2015 m. gruodžio 7 d.
   kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) ir pratęsiamas jo galiojimas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. gegužės 22 d. Taryba priėmė Sprendimą 2013/233/BUSP (1), nustatantį Europos Sąjungos integruoto sienų valdymo pagalbos misiją Libijoje (EUBAM Libya);

               (2)

               2015 m. gegužės 21 d. Taryba priėmė Sprendimą (BUSP) 2015/800 (2), kuriuo iš dalies keičiamas Sprendimas 2013/233/BUSP, visų pirma pratęsiant EUBAM Libya iki 2015 m. lapkričio 21 d. ir numatant orientacinę finansavimo sumą tam pačiam laikotarpiui;

               (3)

                  EUBAM Libya turėtų būti pratęsta tolesniam trijų mėnesių laikotarpiui iki 2016 m. vasario 21 d.;

               (4)

               Sprendimas 2013/233/BUSP turėtų būti atitinkamai iš dalies pakeistas;

               (5)

                  EUBAM Libya bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Tarybos sprendimas 2013/233/BUSP iš dalies keičiamas taip:

               1)

               13 straipsnio 1 dalis pakeičiama taip:
               „1.   Orientacinė finansavimo suma, skirta EUBAM Libya išlaidoms 2013 m. gegužės 22 d.–2014 m. gegužės 21 d. laikotarpiu padengti, yra 30 300 000 EUR.
               Orientacinė finansavimo suma, skirta EUBAM Libya išlaidoms 2014 m. gegužės 22 d.–2016 m. vasario 21 d. laikotarpiu padengti, yra 26 200 000 EUR.“;

               2)

               16 straipsnio antra pastraipa pakeičiama taip:
               „Jis taikomas iki 2016 m. vasario 21 d.“.

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2015 m. lapkričio 22 d.

      Priimta Briuselyje 2015 m. gruodžio 7 d.

            Tarybos vardu

            Pirmininkė

         C. CAHEN

      (1)  2013 m. gegužės 22 d. Tarybos sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (OL L 138, 2013 5 24, p. 15).

      (2)  2015 m. gegužės 21 d. Tarybos sprendimas (BUSP) 2015/800, kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) ir pratęsiamas jo galiojimas (OL L 127, 2015 5 22, p. 22).


title: 2006/847/EB: 2006 m. balandžio 27 d. Europos Parlamento sprendimas dėl Europos maisto saugos tarnybos 2004 finansinių metų sąskaitų uždarymo

text:
6.12.2006

               LT

               Europos Sąjungos oficialusis leidinys

               L 340/135

         EUROPOS PARLAMENTO SPRENDIMAS
   2006 m. balandžio 27 d.
   dėl Europos maisto saugos tarnybos 2004 finansinių metų sąskaitų uždarymo
   (2006/847/EB)
   EUROPOS PARLAMENTAS,

               —

               atsižvelgdamas į Europos maisto saugos tarnybos 2004 finansinių metų galutines metines finansines ataskaitas (1),

               —

               atsižvelgdamas į Audito Rūmų pranešimą dėl Europos maisto saugos tarnybos 2004 finansinių metų metinių finansinių ataskaitų su tarnybos atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ir ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ir ypač į jo 185 straipsnį,

               —

               atsižvelgdamas į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (4), ir ypač jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl Finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ir ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį bei V priedą,

               —

               atsižvelgdamas į Biudžeto kontrolės komiteto pranešimą bei Aplinkos apsaugos, visuomenės sveikatos ir maisto saugos politikos komiteto nuomonę (A6-0105/2006),

               1.

               atkreipia dėmesį į šiuos Europos maisto saugos tarnybos 2004 ir 2003 finansinių metų finansinių ataskaitų skaičius;
               2004 ir 2003 finansinių metų pajamų ir išlaidų ataskaita

                           (tūkst. EUR)

                           2004

                           2003  (6)

                           Veiklos pajamos

                           20 591

                           10 171

                              Iš viso veiklos pajamų

                              20 591

                              10 171

                           Administracinės išlaidos

                           Darbuotojų išlaidos

                           - 7 564

                           - 3 213

                           Pastatų ir susijusios išlaidos

                           - 4 192

                           - 781

                           Kitos išlaidos

                           - 1 263

                           - 536

                           Amortizacinės

                           - 333

                           - 204

                           Veiklos išlaidos

                           - 6 431

                           - 2 159

                              Iš viso veiklos išlaidų

                              - 19 783

                              - 6 894

                              Veiklos pelnas/(nuostolis)

                              808

                              3 277

                           Pajamos iš finansinių operacijų

                           0

                           1

                           Išlaidos dėl finansinių operacijų

                           - 7

                           - 3

                              Finansinių operacijų pelnas/(nuostolis)

                              - 6

                              - 2

                              Dabartinis pelnas/nuostolis

                              802

                              3 275

                           Ypatingosios pajamos

                           402

                           Ypatingosios išlaidos

                           - 27

                              Ypatingasis pelnas/nuostolis

                              - 27

                              402

                              Finansinių metų veiklos rezultatas

                              775

                              3 677

                              Pastaba: galutinės sumos gali skirtis dėl suapvalintų dydžių.

               2.

               patvirtina Europos maisto saugos tarnybos 2004 finansinių metų sąskaitų uždarymą;

               3.

               paveda Pirmininkui perduoti šį sprendimą Europos maisto saugos tarnybos vykdančiajam direktoriui, Tarybai, Komisijai ir Audito Rūmams bei paskelbti jį Europos Sąjungos oficialiajame leidinyje (L serijoje).

            Pirmininkas

         Josep BORRELL FONTELLES

            Generalinis sekretorius

         Julian PRIESTLEY

      (1)  OL C 269, 2005 10 28, p. 21.

      (2)  OL C 332, 2005 12 28, p. 45.

      (3)  OL L 248, 2002 9 16, p. 1.

      (4)  OL L 31, 2002 2 1, p. 1. Reglamentas su pakeitimais, padarytais Reglamentu (EB) Nr. 1642/2003 (OL L 245, 2003 9 29, p. 4).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).

      (6)  2003 finansinių metų duomenys buvo patikslinti, kad atitiktų apskaitos pagal sukauptas pajamas principą.

      Pastaba: galutinės sumos gali skirtis dėl suapvalintų dydžių.
    ---documentbreak---

               6.12.2006

               LT

               Europos Sąjungos oficialusis leidinys

               L 340/137

         EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl 2004 finansinių metų Europos maisto saugos tarnybos biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Europos maisto saugos tarnybos 2004 finansinių metų galutines metines finansines ataskaitas (1),

               —

               atsižvelgdamas į Audito Rūmų pranešimą dėl Europos maisto saugos tarnybos 2004 finansinių metų metinių finansinių ataskaitų su Tarnybos atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ir ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų biudžetui taikomo finansinio reglamento (3), ir ypač į jo 185 straipsnį,

               —

               atsižvelgdamas į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (4), ir ypač jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl Finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ir ypač į jo 94 straipsnį,

               —

               atsižvelgdamas į darbo tvarkos taisyklių 71 straipsnį bei V priedą,

               —

               atsižvelgdamas į Biudžeto kontrolės komiteto pranešimą bei Aplinkos apsaugos, visuomenės sveikatos ir maisto saugos politikos komiteto nuomonę (A6-0105/2006),

               A.

               kadangi Audito Rūmai nurodė, jog jie gavo pagrįstą patikinimą, kad 2004 m. gruodžio 31 d. pasibaigusių finansinių metų metinės finansinės ataskaitos buvo patikimos ir kad, išskyrus trūkumus įdarbinant ir sudarant sutartis, jose atspindimos operacijos iš esmės buvo teisėtos ir tvarkingos,

               B.

               kadangi Audito rūmai teigia, kad jie gavo pagrįstą patikinimą iš visų agentūrų, tačiau išreiškė aiškias abejones dėl Europos rekonstrukcijos agentūros, Europos profesinio mokymo plėtros centro, Europos mokymo fondo, Europos rasizmo ir ksenofobijos kontrolės centro ir Europos maisto saugos tarnybos 2004 finansinių metų,

               1.

               primena, kad pagal Finansinio reglamento 185 straipsnį Parlamentas suteikia biudžeto įvykdymo patvirtinimą Bendrijų įsteigtoms įstaigoms, turinčioms juridinio asmens statusą, kurios gauna iš biudžeto mokamas dotacijas; tačiau nurodo, kad ne visos šios įstaigos yra visiškai arba net iš dalies finansuojamos iš biudžeto mokamų dotacijų; pabrėžia, kad dėl to įvykdymo patvirtinimas apima tiek biudžetinį, tiek nebiudžetinį šių įstaigų finansavimą; mano, kad nepriimtina, kai vienos Sąjungos įsteigtos įstaigos privalo atsiskaityti dėl lėšų, kurios nėra mokamos iš biudžeto, išleidimo, tuo tarpu kitos, kurios negauna iš biudžeto mokamų dotacijų, už jas atsiskaityti neprivalo; patvirtina principą, pagal kurį Europos Parlamentas tvirtina visų Bendrijos agentūrų, nepriklausomai nuo to, ar jos subsidijuojamos, ar ne, metinio biudžeto įvykdymą, net ir tais atvejais, kai pagal agentūros steigimo dokumentus tvirtinimo procese dalyvauja ir kita institucija; mano, kad reikia peržiūrėti visus šiam principui prieštaraujančius dokumentus;

               2.

               pabrėžia Audito Rūmų pranešimo 1 lentelės, pirmą kartą panaudotos tvirtinant biudžeto įvykdymą 2003 m., kurioje pateikiami apibendrinti tarnybos įgaliojimai ir pareigos, valdymas, ištekliai ir teikiamos paslaugos, svarbą; pažymi, kad 1 lentelės duomenis teikia tarnyba; prašo Audito Rūmų patikrinti 1 lentelės turinį;

               3.

               reikalauja, kad agentūros ne tik tinkamai leistų pinigus, bet ir siektų leisti juos kiek įmanoma efektyviau ir veiksmingiau; ragina Audito Rūmus apsvarstyti galimybę išplėsti savo specialiąsias metines ataskaitas dėl agentūrų ir įtraukti į jas rezultatų ir pasiektų tikslų tyrimą; remdamasis tuo ir savo rezoliucijomis dėl 2003 finansinių metų biudžeto įvykdymo patvirtinimo, ragina atsižvelgti į šiuos reikalavimus: kiek įmanoma vengti skirtingų agentūrų veiklos dubliavimosi ir išaiškinti priemones, leidžiančias geriau laikytis skaidrumo palaikant ryšius su visuomene, o taip pat Bendrijos patvirtinančių veiksmų priemones visuose įdarbinimo, mokymų ir pareigų paskirstymo lygiuose;

               4.

               pabrėžia, kad ES agentūros ne visada turi gerą įvaizdį ir kad daugelis iš jų nenusipelno tokio neigiamo įvaizdžio; pabrėžia, kad Europos Sąjungos piliečiai turėtų tai žinoti, prireikus ir tinkamomis priemonėmis atskleidžiant jiems šių agentūrų darbo tikslus ir rezultatus; ragina Komisiją siekiant šio tikslo imtis jos manymu būtinų priemonių;

               5.

               pabrėžia, kad 2004 m. Europos Sąjungos plėtra turėjo įvairialypį poveikį ES agentūrų struktūrai ir jų veiklos pobūdžiui, ir kai kurios iš jų pažymi tai savo veiklos ataskaitose, ypač atkreipdamos dėmesį į jų administratorių padaugėjimą; ragina Komisiją išnagrinėti tikrus arba numanomus sunkumus ir rekomenduoti reikiamus tvarkos pakeitimus;

               6.

               pabrėžia, kad Komisija įsipareigojo suderinti savo generalinių direktoratų veiklos ataskaitų teikimo formą; ragina apsvarstyti, ar nereikėtų tos pačios nuostatos taikyti ir Bendrijos agentūrų veiklos ataskaitoms, nes jos būna labai įvairaus turinio; ragina Komisiją aiškiai nurodyti Bendrijų agentūroms, kokią informaciją ir kokius veiklos aspektus jos privalo pateikti;

               7.

               pažymi Audito Rūmų pastabas dėl trūkumų, susijusių su įgaliojančių pareigūnų deklaracijomis, kuriomis iš dalies grindžiami asignavimų perkėlimai; džiaugiasi tarnybos patikinimu, kad sistema, kurios tikslas – informuoti apskaitos pareigūną apie išlaidas, bus tikslesnė ir patikimesnė;

               8.

               su nusivylimu pažymi, kad Audito Rūmai vėl rado trūkumų taikant su įdarbinimu susijusias taisykles; ragina tarnybą skaidriau laikytis su atrankos procedūromis susijusių taisyklių; džiaugiasi pažymėdamas tarnybos patikinimą, kad atrankos procedūros ir įdarbinimo sprendimai buvo patobulinti siekiant pagerinti skaidrumą; ragina tarnybą ir toliau dėti pastangas gerinant darbuotojų įdarbinimo procedūrų tinkamumą;

               9.

               yra susirūpinęs dėl Audito Rūmų nurodytų trūkumų sutarčių sudarymo procedūrose; sveikina tarnybos veiksmus, kuriais siekiama išvengti tokių problemų ateityje; ragina tarnybą visomis reikalingomis priemonėmis pagerinti savo sprendimų sudaryti sutartis skaidrumą, kad būtų išvengta bet kokių šališkumo įtarimų, kaip pabrėžė Audito Rūmai;

               10.

               pažymi, kad 2004 buvo antri tarnybos veiklos metai; primena, kad, Tarybai vėluojant priimti sprendimą dėl tarnybos nuolatinės buveinės, ši tarnyba ir toliau dirba pereinamosiomis sąlygomis;

               11.

               pažymi, kad dėl 2005 m. paskelbto persikėlimo į Parmą įstaiga negalėjo įdarbinti užtektinai darbuotojų; todėl supranta, kad dėl mažesnio darbuotojų skaičiaus buvo neįmanoma visiškai įgyvendinti visų veiklos biudžete numatytų uždavinių;

               12.

               yra patenkintas, kad buvo panaudoti visi tiek veiklai, tiek administravimui skirti asignavimai mokėjimams;

               13.

               primygtinai reikalauja, kad tarnyba veiktų pagal Reglamento (EB) Nr. 178/2002 14 straipsnio 4 dalį, ypač atsižvelgdama į galimą trumpalaikį ir ilgalaikį naujų maisto produktų, pvz., GMO, poveikį vartotojų sveikatai;

               14.

               ragina Komisiją padėti agentūroms kiek galima geriau laikytis ateinantiems metams numatyto darbo plano, tokiu būdu sudarant sąlygas tinkamai planuoti ir įgyvendinti veiksmus ir ypač vengti didelių, paskutinę akimirką daromų darbo krūvio pakeitimų;

               15.

               prašo Komisijos pagerinti agentūrų bendradarbiavimą padarant bendradarbiavimą veiksmingesniu, išvengiant darbo dubliavimosi ir ištaisant trūkumus, ypač bendro pobūdžio, pvz., mokyme, Bendrijos politikos įgyvendinime, naujausių valdymo sistemų naudojime, bei sprendžiant su tinkamu biudžeto valdymu susijusias problemas.

      (1)  OL C 269, 2005 10 28, p. 21.

      (2)  OL C 332, 2005 12 28, p. 45.

      (3)  OL L 248, 2002 9 16, p. 1.

      (4)  OL L 31, 2002 2 1, p. 1. Reglamentas su paskutiniais pakeitimais, padarytais Reglamentu (EB) Nr. 1642/2003 (OL L 245, 2003 9 29, p. 4).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).